SKRIFTLIG FORESPØRGSEL E-1664/99

af Lucio Manisco (GUE/NGL) til Kommissionen

(22. september 1999)

Om: Kampen i Frankrig mod import af amerikansk oksekød

Den franske landbrugersammenslutning, Coordination paysanne européenne, har afholdt mange fredelige demonstrationer foran den amerikanske hamburgerkæde McDonalds, som befinder sig på dette unionslands område, for at protestere mod den amerikanske regerings foranstaltninger, som vilkårligt rammer en række europæiske produkter, fordi EU med rette nægter at importere nordamerikansk oksekød, der ikke er fremstillet i overensstemmelse med de offentlige sundhedskriterier, der gælder i vore lande.

1. Mener Kommissionen ikke, at der bør ydes støtte til den franske landbrugersammenslutnings symbolske aktioner, der består i foran dette symbol på modsætningen til den europæiske kulinariske kultur, McDonalds-restauranterne, gratis at uddele produkter, der er ramt af den amerikanske regerings importafgift, nemlig roquefort og gåseleverpostej?

2. Hvilke foranstaltninger agter Kommissionen at træffe for at yde modstand mod ordrerne fra Verdenshandelsorganisationen, som står under USA's kontrol, for så vidt angår import af næringsmidler, i dette tilfælde oksekød behandlet med produkter, der er skadelige for borgernes sundhed?

Svar afgivet på Kommissionens vegne af Pascal Lamy

(5. november 1999)

I henhold til fællesskabslovgivningen, f.eks. i artiklerne 95, stk. 3, 152, stk. 1, og 153, stk. 1, i EF-traktaten, fastsættes det, at Fællesskabet skal sikre forbrugerne et højt niveau for fødevarekvalitet og sikkerhed. Derfor har Kommissionen i henhold til konklusionerne og henstillingerne fra Verdenshandelsorganisationens Instans til Bilæggelse af Tvister(WTO), anmodet sit videnskabelige veterinærudvalg for folkesundhed (SCVPH) om at udtale sig om de eventuelle skadelige virkninger for folkesundheden som følge af anvendelsen af de pågældende seks væksthormoner til dyr.

I slutningen af april 1999 har SCVPH afgivet sin udtalelse om de eventuelle følger for folkesundheden som følge af hormonrester i oksekød og kødprodukter. På grundlag af dette videnskabelige råd har Kommissionen besluttet, at den ikke kan henstille til medlemsstaterne at ophæve forbudet.

De Forenede Stater og Canada har indledt en procedure ved WTO for at få disse indrømmelser suspenderet, da den frist, som Kommissionen havde fået til at efterkomme WTO's konklusioner, udløb den 13. maj 1999. Fællesskabet har anmodet WTO om at træffe en voldgiftskendelse om beløbet, hvorefter De Forenede Stater fik tilladelse til at suspendere indrømmelser for 116 mio. USD, i stedet for de 202 mio. USD, som de havde anmodet om. Beløbet til de canadiske myndigheder blev begrænset til 11 mio. CAD i stedet for 75 mio. CAD, som Canada havde anmodet om.

Kommissionen beklager, at De Forenede Stater og Canada har besluttet at lægge 100 % told på et antal europæiske produkter, hvilket ikke alene berører flere virksomheders eksport, men også forhindrer, at de amerikanske forbrugere får adgang til europæiske kvalitetsvarer.

Kommissionen vil i mellemtiden fortsætte med at undersøge de seneste videnskabelige data for på dette grundlag, og i lyset af alle nye oplysninger, at evaluere hvilke skridt, der er nødvendige under hensyntagen til Fællesskabets rettigheder og forpligtelser inden for rammerne af WTO.